DECRETO 252/2008, do 9 de outubro, polo que se aproba o cambio de titularidade do treito da estrada OU-1102 (Xinzo de Limia (N-525)-Vilar de Barrio) comprendido entre o p.k. 0+000 e 0+180, titularidade da Deputación Provincial de Ourense, a prol do Concello de Xinzo de Limia.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 07/11/2008

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada lei de estradas dispón no artigo 54 que as estradas provinciais ou os treitos determinados delas en que a circulación adquira características urbanas se lles entregarán aos respectivos concellos. O expediente promoverase por proposta do concello ou da Administración titular e será resolto polo Consello da Xunta de Galicia, por proposta da consellería competente en materia de estradas, logo de informe de ambos os dous organismos.
Ao abeiro das mencionadas previsións legais, con data 26 de outubro de 2007 o Pleno da Corporación provincial de Ourense acordou entregarlle ao Concello de Xinzo de Limia o treito da estrada OU-1102 (Xinzo de Limia N-525) - Vilar de Barrio) comprendido entre os p.k. 0+000 e 0+180.
A Dirección Xeral de Obras Públicas, de acordo co informe emitido polos servizos técnicos competentes, formula proposta favorable á transferencia da titularidade.
A Consellería de Política Territorial, Obras Públicas e Transportes estima axeitado o cambio de titularidade do treito mencionado, tendo en conta que adquiriu características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta da conselleira de Política Territorial, Obras Públicas e Transportes, logo de deliberación do Consello da Xunta de Galicia, na súa reunión do día nove de outubro do dous mil oito,
DISPOÑO:
Artigo 1º
Apróbase o cambio de titularidade a favor do Concello de Xinzo de Limia do treito da estrada OU-1102 (Xinzo de Limia (N-525) - Vilar de Barrio, comprendido entre o p.k. 0+000 e 0+180.
Artigo 2º
En aplicación do artigo 4 da Lei 4/1994, do 14 de setembro, de estradas de Galicia, as entidades locais no marco das súas competencias, e de acordo cos correspondentes plans de estradas, aprobarán a relación de estradas da súa titularidade. De acordo co exposto, o Concello de Xinzo de Limia deberá incorporar ao seu plan de estradas o treito a que se refire este decreto.
Artigo 3º
A entrega da vía formalizarase, no prazo de dous meses seguintes á publicación deste decreto, no Diario Oficial de Galicia, mediante a sinatura da correspondente acta de entrega.
Artigo 4º
Correspóndenlle ao Concello de Xinzo de Limia, a partir da formalización da entrega, todas as actividades de xestión, mantemento, conservación e explotación da vía, así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, nove de outubro de dous mil oito.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas e Transportes